10 Re ka kgodišega gore Diabolo a ka se tsoge a hwile matwa tabeng ya go leka go kgaotša mediro ya rena ya Bokriste. O diriša maaka le ditšhošetšo tše di tšwago go mebušo, baetapele ba bodumedi le bahlanogi. Morero wa gagwe ke ofe? Ke go re fetša matla modirong wa go bolela ditaba tše dibotse tša Mmušo. Lega go le bjalo, Jehofa o kgona go re fa matla a diriša moya wa gagwe o mokgethwa e bile o ikemišeditše go dira bjalo. (1 Dikor. 29:12) Ke gabohlokwa gore re ithekge ka moya woo gore re kgone go lebeletšana le tlhohlo le ge e le efe yeo re e tlišetšwago ke Sathane le tshepedišo ya gagwe e kgopo. (Ps. 18:39; 1 Bakor. 10:13) Le gona, re ka leboga gore re na le Lentšu la Modimo, leo le tšweleditšwego ka moya o mokgethwa. E bile nagana ka dijo tša moya tšeo di theilwego Beibeleng tšeo re di hwetšago kgwedi le kgwedi. Mantšu ao a lego go Sakaria 8:9, 13 (bala) a ile a bolelwa nakong ya ge tempele ya kua Jerusalema e be e agwa lefsa. Le rena mantšu ao a ka re matlafatša kudu.